ททท. จัดงาน “หรอยแรง แหล่งใต้ TRAVEL EXPO” ดึงบรรยากาศการท่องเที่ยวภาคใต้คึกคัก สร้างรายได้สู่ชุมชนฐานราก
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา กล่าวว่า  ปี 2565– 2566 ททท. ได้มีการกระตุ้นการเดินทางท่องเที่ยวของคนไทย โดยจัดกิจกรรม “หรอยแรง แหล่งใต้ TRAVEL EXPO” ขึ้น เพื่อส่งเสริมการตลาดและการท่องเที่ยวของ 14 จังหวัดภาคใต้ ตามนโยบายของภาครัฐ โดยมีผู้ประกอบการธุรกิจท่องเที่ยวทั้งภาครัฐและเอกชน  รวม 14 จังหวัดภาคใต้ร่วมงานดังกล่าวด้วย นอกจากจะมีการส่งเสริมการขายการท่องเที่ยวแล้ว ยังมีการเจรจาซื้อขายแพ็กเกจสินค้าและบริการด้านการท่องเที่ยว ตลอดจนเป็นการประชาสัมพันธ์การท่องเที่ยวจังหวัดในภาคใต้ ให้เป็นที่รู้จักเจาะกลุ่มเป้าหมายคนเมืองกรุงฯ ในพื้นที่กรุงเทพมหานครและพื้นที่ใกล้เคียง รวมถึงนักท่องเที่ยวกลุ่มอื่นๆ เพื่อเป็นการเชื่อมโยงการเดินทางท่องเที่ยวระหว่างภูมิภาค ถือเป็นโอกาสในการนำเสนอเส้นทางการท่องเที่ยวใหม่ๆ ของผู้ประกอบการแต่ละรายให้เป็นที่รู้จักมากยิ่งขึ้นนอกจากนี้ ภายในงานยังมีผู้ประกอบการร้านค้าร่วมงานกว่า 124 บูธ ที่รวบรวมกิจกรรมการออกร้านอาหารที่มีชื่อเสียงของภาคใต้ ร้านค้าของดี ของเด็ด ของภาคใต้ รวมทั้งมีการออกร้านผลิตภัณฑ์งานคราฟท์ของศิลปินชื่อดังของภาคใต้และการออกร้านค้าเครื่องประดับ มารวมไว้ภายในงานอีกด้วยสำหรับผู้ที่สนใจเข้าร่วมงาน “หรอยแรง แหล่งใต้ TRAVEL EXPO” จัดขึ้นตั้งแต่วันนี้ จนถึงวันที่ 23 ตุลาคม 2565 ตั้งแต่เวลา 12.00 น.– 22.00 น. ณ ลานสแควร์ B ศูนย์การค้าเซ็นทรัลเวิลด์ เขตปทุมวัน กรุงเทพมหานคร